Hadde fødende kvinne i bilen - slapp fartsbot
Klokka var blitt 01.15 da en patrulje fra Utrykningspolitiet stanset en bilfører som kjørte noe over fartsgrensen på fastlandet av Karmøy kommune. - Det viste seg at årsaken til den beskjedne fartsovertredelsen var et par hvor kvinnen var høygravid og på vei til sykehuset for å føde. Underveis hadde hun merket at fødselen var i gang, forteller operasjonsleder Jarle Utne-Reitan i Haugaland og Sunnhordland politidistrikt. Han forteller videre at den «svært serviceinnstilte politibetjenten» visste råd og eskorterte paret trygt inn til sykehuset. - Sykehusets mottakelse ble varslet via politiets kanaler og en jordmor var klar da følget kom fram. Cirka klokka 3 fikk paret en sønn, sier operasjonslederen. Fra før har paret to gutter som nå blir storebrødre. Familien har takket politiet for utmerket service, og den nybakte pappaen kan puste lettet ut siden han slipper fartsbot. - Når det gjelder fartsovertredelsen, har patruljen ikke reagert med forenklet forelegg eller anmeldelse, sier Jarle Utne-Reitan.
En mann trampet i overkant hardt på gasspedalen da han hastet av gårde med sin høygravide kone i bilen. Men istedenfor fartsbot eskorterte politiet paret trygt til sykehus hvor kvinnen fødte kort tid etter ankomst.